**Dôvodová správa**

**Všeobecná časť**

 Návrh zákona**,** ktorým sa mení a dopĺňa zákon č. 461/2003 Z. z. o sociálnom poistení v znení neskorších predpisov predkladajú poslanci Národnej rady Slovenskej republiky Jozef Mihál a Miroslav Beblavý.

Cieľom návrhu zákona je zníženie minimálnych odvodov na sociálne poistenie pre samostatne zárobkovo činné osoby.

Navrhuje sa, aby minimálne poistné pre samostatne zárobkovo činné osoby ale i dobrovoľne poistené osoby bolo určené z vymeriavacieho základu vo výške 30 % jednej dvanástiny všeobecného vymeriavacieho základu za kalendárny rok, ktorý dva roky predchádza kalendárnemu roku, za ktorý sa platí poistné, teda vo výške 30% priemernej mzdy zistenej za kalendárny rok dva roky spätne.

Pri predpoklade, že priemerná mzda za rok 2017 bude približne 950 eur to bude znamenať pre rok 2019 minimálny vymeriavací základ vo výške približne 285 eur a minimálne poistné na sociálne poistenie približne 94,50 eura mesačne, respektíve 1134 eur ročne.

Na porovnanie, pri súčasnom platnom právnom stave bude v roku 2019 minimálny vymeriavací základ vo výške približne 475 eur (50% zo sumy 950 eur) a minimálne poistné na sociálne poistenie bude približne 157,50 eur mesačne, respektíve 1890 eur ročne.

Predložený návrh tak znamená zníženie minimálneho poistného na sociálne poistenie približne o 63 eur mesačne, respektíve o 756 eur ročne.

Uvedené sa bude týkať aj dobrovoľne poistených osôb, u nich je však vecou ich vlastného slobodného rozhodnutia, či možnosť nižšieho minimálneho základu využijú alebo si ponechajú vymeriavací základ vyšší.

Predložený návrh zároveň znamená, že sa zníži hranica príjmu pre posudzovanie, či bude samostatne zárobkovo činná osoba povinne poistená v Sociálnej poisťovni. Povinne poistená v Sociálnej poisťovni bude od 1.7.2019/1.10.2019 taká SZČO, ktorej príjem z podnikania a inej samostatnej zárobkovej činnosti za rok 2018 bude vyšší ako približne 3420 eur.

Zmena minimálneho základu na 30% priemernej mzdy sa navrhuje preto, lebo pri takejto výške minimálneho základu bude mať samostatne zárobkovo činná osoba nárok na minimálny dôchodok podľa § 82b zákona o sociálnom poistení.

Podľa § 82b ods. 4 písm. a) zákona o sociálnom poistení obdobie dôchodkového poistenia na účely minimálneho dôchodku je obdobie dôchodkového poistenia získané v kalendárnom roku, za ktorý sa osobný mzdový bod určil najmenej v hodnote 0,241. Ak bude vymeriavací základ 30% priemernej mzdy zistenej za kalendárny rok dva roky spätne, tak pri medziročnom raste priemernej mzdy až do 11% ročne sa dosiahne želaný stav, teda aby osobný mzdový bod za kalendárny rok bol najmenej 0,241. Kalendárny rok, v ktorom bude samostatne zárobkovo činná osoba platiť poistné z minimálneho základu určeného ako 30% priemernej mzdy zistenej za kalendárny rok dva roky spätne, tak bude mať samostatne zárobkovo činná osoba započítaný pri určení minimálneho dôchodku.

Rozpočtové dopady návrhu sú vyčíslené v doložke vplyvov.

Návrh zákona je v súlade s právom Európskej únie, s Ústavou Slovenskej republiky, s ústavnými zákonmi Slovenskej republiky, so zákonmi Slovenskej republiky a ostatnými všeobecne záväznými predpismi, ako aj s medzinárodnými zmluvami a inými medzinárodnými dokumentmi, ktorými je Slovenská republika viazaná.

**B. Osobitná časť**

**K Čl. I**

**K bodu 1**

Na základe zníženia vymeriavacieho základu sa dosahuje cieľ návrhu zákona, t. j. zníženie minimálnych odvodov na sociálne poistenie pre samostatne zárobkovo činné osoby.

**K bodu 2**

Navrhuje sa prechodné ustanovenie po vzore súčasného § 293ci.

**K Čl. II**

Navrhuje sa, aby návrh zákona nadobudol účinnosť 1. januára 2019.